钦定古今图书集成/明伦汇编/氏族典/第241卷 > 张希崇
## 钦定古今图书集成/明伦汇编/氏族典/第241卷 > 张希崇

按《五代史张希崇传》：“希崇，字德峰，幽州蓟人也。少好
学，通《左氏春秋》。刘守光不喜儒士，希崇因事军中为
偏将，将兵戍平州。其后契丹攻陷平州，得希崇，知其
儒者也，以为卢龙军行军司马。明宗时，卢文进自平
州亡归，契丹，因以希崇代文进为平州节度使，遣其
亲将以三百骑监之。居岁馀，亲将喜其为人，监兵稍”
怠，希崇因率其麾下南归。明宗嘉之，拜汝州防御使，
迁灵武节度使。灵州地接戎狄，戍兵饷道，常苦抄掠。
希崇乃开屯田，教士耕种，军以足食而省转馈，明宗
下诏褒美。希崇抚养士卒，招辑部落，自回鹘、瓜、沙皆
遣使入贡。居四岁，上书求还内地，徙镇邠宁。晋高祖
入立，复拜灵武节度使。希崇叹曰：“吾当老死边徼，岂
非命邪！”希崇事母至孝，朝夕母食，必侍立左右，彻馔
乃敢退。为将，不喜声色，好读书，颇知星历。天福三年，
月掩《毕口》大星，希崇叹曰：“毕口大星，边将也，我其当
之乎！”明年正月卒，赠太师。有子仁谦。